იაელ სტოუნი

იაელ სტოუნი (დ. 6 მარტი, 1985, სიდნეი, ავსტრალია) – ავსტრალიელი მსახიობი. აქტიურად მუშაობდა სიდნეის თეატრში, რის გამოც ორი ჯილდო აქვს მიღებული, თუმცა მას განსაკუთრებული პოპულარობა Netflix-ის სერიალში „ახლა ნარინჯისფერია ყველაზე მოდური“ შესრულებულმა ლორნა მორელოს როლმა მოუტანა. იგი ასევე ცნობილია იმით, რომ იცავს კლიმატსა და მხარს უჭერს აბორტის უფლებებს.
ბავშვობა და განათლება
იაელ სტოუნი დაიბადა 1985 წლის 6 მარტს სიდნეიში. იგი არის არქიტექტორ ჰარი სტოუნისა და მისი ცოლის, ექთან ჯუდი სტოუნის შვილი. აღსანიშნავია, რომ მამამისი ჩეხოსლოვაკეთში დაიბადა და წარმოშობით ჩეხი ებრაელია, რომლის ბებია-ბაბუაც ჰოლოკოსტის დროს გაიქცა ავსტრალიაში. იაელის ორივე მშობელი წარმოშობით ებრაელია და იუდაიზმის მიმდევრები აირან. მისი და-ძმა, ჯეიკ და ელენა სტოუნები, ორივენი მუსიკოსები არიან.
სასკოლო განათლების შემდეგ სტოუნმა სწავლა ავსტრალიის დრამატული ხელოვნების ეროვნულ უნივერსიტეტში გააგრძელა სამსახიობო მიმართულებით.
კარიერა
სტოუნის სამსახიობო კარიერა ჯერ კიდევ მის ბავშვობაში დაიწყო, როდესაც მონაწილეობა მიიღო ფილმში „მე, ჩემი თავი, მე“, რასაც მინისერიალ „ფერმაში“ მიღებული როლი მოჰყვა. ამის შემდეგ იგი ძირითადად სიდნეის თეატრში მუშაობდა, სადაც 2008 წელს მიიღო ჯილდო ნომინაციაში „საუკეთესო ახალბედა“. ამის პარალელურად იგი ტელევიზიაში მუშაობდა და მონაწილეობდა რამდენიმე პროექტში. 2010-11 წლებში იგი თამაშობდა სერიალ „შეშლილის დღიურებში“. ამ სერიალის გადაღებების დასრულების შემდეგ მან დატოვა სამშობლო და ნიუ იორკში გადასახლდა.
2011 წელს, ნიუ იორკში ახლად ჩასულმა სტოუნმა მუშაობა ექსპერიმენტალურ თეატრში დაიწყო. ოთხთვიანი მსახიობობის შემდეგ იგი ადგილობრივი რეჟისორების ყურადღების ცენტრში მოექცა და 2013 წელს დაამტკიცეს Netflix-ის სერიალ „ახლა ნარინჯისფერია ყველაზე მოდურის“ ერთ-ერთ მთავარ, ლორნა მორელოს როლზე. ეს სერიალი ნიუ ჯერსიში მდებარე ლიჩფილდის ციხეში მცხოვრები ქალების ისტორიას მოგვითხრობს, რომლის გადაღებებიც 2019 წელს დასრულდა. ლორნას როლმა აიელ სტოუნს საოცარი პოპულარობა და გამოცდილება მოუტანა. აღსანიშნავია, რომ მისი პერსონაჟი თავიდან ეპიზოდური იყო, თუმცა მისი შესრულება იმდენად მოეწონათ, რომ რეგულარულ პერსონაჟად გადააკეთეს.
პირადი ცხოვრება
2012 წელს იაელ სტოუნი ნიუ იორკში დაქორწინდა ასევე ავსტრალიელ მსახიობ დენ სპიელმანზე. 2017 წელს სტოუნმა ინტერვიუში განაცხადა, რომ იგი სპიელმანს 2016 წელს გაეყარა და ამბავს ერთი წლის განმავლობაში მალავდა. ამავე ინტერვიუში განაცხადა, რომ იგი ათეისტია. ამავე წელს მან ურთიერთობა დაიწყო ჯენ მენინგ ბანკროფტთან. 2017 წლის 23 ნოემბერს იაელმა გამოაცხადა, რომ მისგან ბავშვს ელოდებოდა, რომელიც 2018 წლის 30 მაისს გააჩინა. წყვილმა პატარა გოგონას პემუ სტოუნ-ბანკროფტი დაარქვეს.
2018 წლის 16 დეკემბერს New York Times-ში გამოქვეყნდა სტატია, სადაც იაელ სტოუნი 2010-11 წლებში ავსტრალიელ მსახიობ ჯეფრი რაში სექსუალური ხასიათის ძალადობაში დაადანაშაულა და სამშობლოს დატოვების მიზეზადაც ეს დაასახელა.
2020 წლის ავსტრალიის ხანძრის გამო, იაელმა უარი თქვა აშშ-ს მოქალაქეობაზე და სამშობლოში დაბრუნდა კლიმატის დაცვის მიზნით. ამ ფაქტს თავად მან კლიმატის ომი'' უწოდა.
რესურსები ინტერნეტში
https://www.thesaturdaypaper.com.au/culture/theatre/2015/05/02/the-kooky-life-orange-the-new-blacks-yael-stone/14304888001814
http://ausink.wordpress.com/2011/05/18/a-golem-story-interview/
http://www.westcoastsentinel.com.au/story/4198720/id-rather-be-invisible-orange-is-the-new-black-star-yael-stone-speaks-about-stardom/?cs=36
https://www.thesaturdaypaper.com.au/culture/theatre/2015/05/02/the-kooky-life-orange-the-new-blacks-yael-stone/14304888001814
http://junkee.com/yael-stone-on-orange-is-the-new-black-and-trying-to-making-it-in-new-york/16389
https://twitter.com/yaelstone/status/883025580278546432
http://www.thegloss.com/culture/yael-stone-childhoods-end-orange-is-the-new-black-interview/
https://www.chillifm.com.au/entertainment/best-of-the-web/104679-actress-yael-stone-expecting-first-baby
https://www.theguardian.com/australia-news/2020/jan/07/this-is-war-actor-yael-stone-gives-up-us-green-card-and-will-now-live-in-australia-to-fight-climate-change
სქოლიო
დაბადებული 6 მარტი
დაბადებული 1985
ავსტრალიელი ქალი მსახიობები